Tshetsenian sodan kauhuista selvinnyt sotareportteri Arkadi Babtshenko sanoo Putinin pitävän kiinni vallastaan vaikka uuden sodan aloittamalla, jos tarve vaatii.

Perjantaina New Yorkissa Yhdysvalloissa järjestetty Putincon-konferenssi keräsi paikalle ison joukon Venäjän presidentti Vladimir Putinin kriitikoita ja vastustajia. Kaksi päivää ennen Venäjän presidentinvaaleja järjestetyn tapahtuman takana oli shakkimestari Garry Kasparovin johtama Human Rights Foundation -kansalaisjärjestö ja puhujina muun muassa sijoittaja Bill Browder, ex-syyttäjä Preet Bharara, Venäjään erikoistunut toimittaja-kirjailija Luke Harding ja Viron ex-presidentti Toomas Hendrik Ilves.

Puhujien joukossa oli myös sotareportteri Arkadi Babtshenko, joka työskentelee nykyisin Venäjän opposition äänenkannattajana tunnetun Novaja Gazeta -lehden toimittajana.

Vuonna 1996 Babtshenko joutui taistelijaksi Tshetshenian sotaan vain 18-vuotiaana. Kaikkiaan neljä vuotta kestäneistä sotakokemuksista syntyi myöhemmin kirja Sodan värit, jossa Babtshenko kuvaa helvetillistä kokemustaan julmassa sodassa.

Tshetsenian taistelujen alkaessa pääministerinä toiminut Putin nousi myöhemmin presidentiksi ja on sittemmin vienyt maansa joukot useisiin uusiin sotiin: Georgiaan, Ukrainaan ja viimeisenä Syyriaan. Krimin valtauksesta tulee sunnuntaina kuluneeksi tasan neljä vuotta.

Tilaisuudessa presidentti Vladimir Putinin vaalijulisteita tuunattiin uuteen uskoon.­

Omassa esityksessään Putinin valtaannousua käsitellyt Babtshenko tekee IS:n haastattelussa synkän ennustuksen: Putinin Venäjän sotaretket eivät jää tähän.

– Tulevaisuudessa konflikteja ei voida välttää. Putin on ajanut itsensä tilanteeseen, jossa hän kykenee ratkaisemaan maansa sisäisiä ongelmia ainoastaan sodan avulla. Kysymys on vain siitä, missä ja milloin tämä sota syttyy, hän sanoo.

Ukrainassa vuonna 2014 alkanutta sotaa edelsivät laajat hallinnon vastaiset protestit Venäjällä. Erityisesti Krimin valtauksella Putinin on arvioitu lujittaneen suosiotaan käyttämällä sitä onnistuneesti propagandassaan.

Vaikutus ei kuitenkaan välttämättä kestä pitkään.

– Nyt sota on käynnissä Syyriassa ja Ukrainassa, ja tämä on toistaiseksi riittänyt kotimaan ongelmiin. Heti kun tämä lakkaa toimimasta, aloittaa hän uuden sodan, Babtshenko arvioi.

Suomalaisten ei Babtshenkon mukaan ole syytä olla huolissaan, sillä maalla on niin tiivis suhde Nato-maihin.

Putinin valtakauden Babtshenko ennustaa jatkuvan vielä pitkään.

– Putin ei tule luopumaan vallasta ja siitä kiinni pitääkseen hän on valmis mihin tahansa. Ainakaan seuraavaan kuuteen vuoteen emme pääse hänestä eroon.

Babtshenkon mukaan Putinin jatkokaudesta puhuessa ei pidä sanoa, että hänet on valittu tehtävään vaaleilla.

– Sunnuntaina Venäjällä ei nähdä vaaleja vaan erikoisoperaatio diktaattorin valtakauden pidentämiseksi. Vladimir Putin ole presidentti vaan henkilö, joka on anastanut vallan Venäjällä.